
Grozījumi Publiskas personas finanšu līdzekļu un mantas izšķērdēšanas novēršanas likumā
Izdarīt Publiskas personas finanšu līdzekļu un mantas izšķērdēšanas novēršanas likumā (Latvijas Republikas Saeimas un Ministru Kabineta Ziņotājs, 1995, 17. nr.; 1997, 5. nr.; 2001, 24. nr.; 2002, 14. nr.; 2008, 8., 24. nr.; Latvijas Vēstnesis, 2009, 157. nr.; 2010, 148. nr.; 2012, 183. nr.; 2014, 63. nr.; 2017, 203. nr.; 2018, 3. nr.; 2019, 108. nr.; 2023, 203. nr.) šādu grozījumu:
1. Papildināt likumu ar 3.1 pantu šādā redakcijā:
"3.1 pants. Rīcība ar valstij piekritīgo mantu
(1) Valsts ieņēmumu dienests nodrošina valstij piekritīgo nekustamo īpašumu pārņemšanu, uzskaiti un nodošanu bez maksas.
(2) Valsts ieņēmumu dienests,   Nodrošinājuma valsts aģentūra,  Pārtikas un veterinārais dienests,  Dabas aizsardzības pārvalde un pašvaldības nodrošina valstij piekritīgās kustamās mantas pārņemšanu, glabāšanu, uzskaiti, realizāciju, nodošanu bez maksas, iznīcināšanu un realizācijas ieņēmumu ieskaitīšanu valsts un pašvaldību budžetā.
(3) Ministru kabinets nosaka kārtību, kādā veic valstij piekritīgās mantas pārņemšanu, glabāšanu, uzskaiti, realizāciju, nodošanu bez maksas, iznīcināšanu un realizācijas ieņēmumu ieskaitīšanu valsts un pašvaldību budžetā, kā arī gadījumus, kuros šā panta otrajā daļā minētās institūcijas veic darbības ar valstij piekritīgo kustamo mantu."
2. Papildināt pārejas noteikumus ar 14. punktu šādā redakcijā:
· "14. Ja manta atzīta par piekritīgu valstij līdz šā likuma 3.1 panta spēkā stāšanās dienai, Valsts ieņēmumu dienests pabeidz darbības ar valstij piekritīgo mantu atbilstoši normatīvajiem aktiem, kas bija spēkā līdz 2024. gada 30. jūnijam."
Likums stājas spēkā 2024. gada 1. jūlijā.

